Šeliga, Juraj, poslanec NR SR (2022-10-21):
Ďakujem pekne, pán podpredseda. Dámy a páni, na úvod poviem, že ma trochu mrzí, pán predseda, že ste nevystúpili v rozprave, lebo toto popoludnie som vnímal asi nie úplne cez možno tón, ktorý zvolil môj kolega Osuský, ale skôr to vnímam tak, že je to priestor na diskusiu a na výmenu pohľadov k tejto veci, hoc sa na nich nezhodneme. Lebo ja si nemyslím, že akokoľvek sme politickí súperi, niekto zo strany SMER by bol rád za to, že na Ukrajine zomierajú ľudia alebo zomierajú ruskí vojaci a podobne. Tu si myslím, že máme naozaj absolútnu zhodu v tom, že každý ľudský život má hodnotu. Kde sa nezhodujeme, ako bolo zrejmé aj z toho, čo bolo povedané, sú niektoré formulácie, ktoré ponúkate v uznesení. Niektoré, si myslím, že nemajú úplne dnes reálny základ. Ja nie som vojenský stratég, neviem, ako to skončí, ale dneska je zrejmé, a to iste všetci uznáte, že Ukrajina tlačí, že sú pri Dnepri, že tá vojenská pomoc, ktorá jej ide zo strany Západu, že funguje, že proste je tam posun smerom k Rusku a snaha o vytlačenie ruských jednotiek preč. Rovnako viackrát, a hovorí to pán predseda Fico, ale aj podpredseda Blanár pri svojich verejných vystúpeniach, je, že Ukrajina a ukrajinsko-ruský konflikt je hrubým porušením medzinárodného práva. A to je úplným faktom, akurát mne nie je úplne jasné, a už sme sa tu raz o tom bavili, pán predseda, že akým spôsobom by mal byť podľa vás tento konflikt riešený. Vy ponúkate, rozumiem, je to, je to deklarácia, je to uznesenie. Niekto by možno povedal tak cynicky, je to papier, ale predsa len ste bývalý premiér a poznáte zákutia tej európskej politiky. Je úplne jasné a to sám viete, že Francúz podporuje Ukrajinu veľmi plne, ak ideme parciálne, čo sú silní hráči v Európskej únii. Nemec podporuje veľmi plne Ukrajinu, Briti napriek tomu, že odišli, ju podporujú. V princípe, ak by som išiel ďalej, všetky členské štáty Únie s výnimkou možno Maďarska, aj tam si dovolím povedať, že skôr je to nejaká taká snaha niečo vytĺcť z toho, že budú za takých možno nerozhodných a že Orbán chodí do Moskvy a podobne, napriek tomu, že nakupuje drahší plyn, ako nakupuje ostatná časť Európy. Ale nie je mi úplne jasné, a preto sa snažím tak možno diplomatickejšie vystupovať, že ako by ste si to predstavovali, keby ste boli premiér, že čo je teda tá európska cesta? Lebo všetci chceme mier. A ja si neviem predstaviť a v tomto zrejme máme iný pohľad na vec, že by sme povedali Ukrajincom, no tak pustite to za Dneprom, že to je ten mier. Alebo pustite Krym. Lebo si neviem predstaviť, že my Slováci by sme proste pustili či Oravu, alebo dole, iste aj Dunajskú Stredu môžme si vybrať, že by sme pustili nejakú časť úze... (reakcia z pléna). Pardon? (Reakcia z pléna.) ... že by sme pustili nejakú časť územia, lebo je to proste v našom DNA, je to naša národná proste hrdosť, že nebudeme púšťať naše územie. A teraz a ak apelujete na Európsku úniu, ja neviem, viem, že, alebo teda myslím si, že by ste mi odpovedali, že sankcie sú nezmyselné a že je dôležité hľadať proste inú cestu. No nie je mi úplne jasné, a preto som možno také poľutovanie vyslovil, že nie ste v rozprave, že aby ste to mohli objasniť a mohli sme sa o tom baviť, že čo iné potom má tá Únia v tých rukách. Lebo faktom je, že Rusko napadlo tú Ukrajinu. Faktom je, že tam je dneska stanné právo na územiach, ktoré Rusko zobralo Ukrajine. Zobralo jej Krym, boli podpísané mierové dohody, medzinárodné dohody, memorandum, ako tu spomínal kolega, to sa porušilo. A dnes podľa mňa by bolo zbabelé, ak by, ak by Únia dala ruky preč od toho. A dokonca si myslím, že by bolo aj zbabelé, keby Slovensko dalo ruky preč od toho. Iste, nejaví sa, že v Rusku je nejaký von Stauffenberg alebo niekto, kto sa snaží robiť zvnútra nejakú opozíciu vo vzťahu k Putinovi, ktorý by to ťahal do kapitulácie Ruska alebo do mierového rokovania a podobne. Ja neviem, nie som tak znalý diplomacie, či bežia na pozadí nejaké rokovania neverejné, kde sa hovorí o tom, že čo má Ukrajina a Rusko urobiť, aby sa tento konflikt skončil. Ale faktom je, že podľa mňa celý demokratický a civilizovaný svet v Európskej únii dnes, hovorím, sa úplne správne stavia na Ukrajinu a stavia sa mierovo na Ukrajinu v tej rovine, nenásilne, aby som sa opravil, že posiela zbrane, dáva jej morálnu podporu, dáva jej energetickú podporu a nezasahuje priamo do konfliktu, lebo nechce rozpútať obrovský konflikt. Na druhej strane, obávam sa, že ak by sme sa otočili úplne chrbtom, tak sme zbabelci. A preto, a už to poviem posledne, som zvedavý aj na váš pohľad, ktorý je hlbší, ako na pohľad bývalého premiéra, ktorý pozná zákutia, opakujem, európskej politiky. Lebo jedna vec je napísať úplne slobodne a právom návrh uznesenia a druhá vec je to potom reálne vyrokovať tak, aby to neznamenalo aj slabosť Európskej únie vo vzťahu k Rusku. Lebo to je tiež nejaký aspekt. Úplne správne operujete tým, že tu máme 500 miliónov ľudí, čo je váha, je sila, ktorá, ktorá proste musí vystupovať ako aktívny hráč. Takže toto je zopár otázok. Ale aby som to ukončil, ja si myslím, že je správne, že stojíme na strane Ukrajiny, myslím si, že je správne, že Ukrajina cíti našu podporu, a dnes je úplne zjavné, dokázateľné a faktické, že Ukrajina tlačí Rusko a Rusi musia ustupovať a evakuujú územia za Dneprom. Ale vnímam aj toto, že je piatok poobede, že sme tu, že tu je priestor na diskusiu. Reprezentujete značnú čas občanov na Slovensku, takže budem rád počúvať aj váš ďalší, hlbší pohľad. Ďakujem pekne.